# JOULUAATTO

### Virikemateriaali[[1]](#footnote-1)

Jouluaatosta alkaa varsinainen juhlan viettäminen. Kuusi koristellaan ja viimeiset lahjat paketoidaan. Jouluaaton ateria on useissa perheissä koko joulun tärkein ateria. Sitä valmistellaan ajatuksella ja nautitaan rauhassa. Jouluaattoiltana moniin lapsiperheisiin tulee joulupukki, joka tuo lahjoja. Joulu on lasten juhla. Aikuiset viettävät joulua usein lasten kautta.

Aattona joulu on jo ovella, mutta ovi joulun iloon avataan vasta jouluyön messussa. Jouluaatto on vielä paastonaikaa ja sen hartauksissa ja jumalanpalveluksissa on tärkeää viipyä vielä odottavissa tunnelmissa. Sen vuoksi jouluaaton hartauksissa luettava jouluevankeliumi päättyy enkelten ylistykseen. Vasta jouluaamuna riennetään seimelle paimenten kanssa ja luetaan jouluevankeliumi kokonaan.

Suomalaisten perinneuskollisuus tulee näkyväksi jouluna. Monet käyvät joulusaunassa tai hautausmaalla sytyttämässä kynttilöitä. Joulurauhan julistus Suomen Turusta on monille tärkeä. Television perinteiset lasten jouluohjelmat ovat säilyttäneet suosionsa: Joulupukin kuuma linja, Samu Sirkan joulutervehdys ja Lumiukko ovat osa tämän päivän nuorten aikuisten perinteistä joulunviettoa.

Joulun viettoon liittyy myös jännitteitä. Yksinäiset, sairaat ja köyhät saattavat kokea jäävänsä jouluilosta osattomiksi. Eri sukupolvilla ja eri suvuilla saattaa olla omia tapoja, joiden yhteensovittaminen saattaa hiertää.

Jouluaatto on koko kirkkovuoden suosituin kirkossakäyntipäivä. Tutkimusten mukaan moni suomalainen tekee vuoden ainoan jumalanpalveluskäyntinsä juuri jouluaattona. Jouluaaton iltapäivällä on usein tarjolla yksi tai useampi hartaushetki kirkossa. Jouluaaton yömessua varten on Jumalanpalvelusten kirjassa erillinen kaava.

Jouluaaton tilaisuuksissa on usein mukana paljon lapsia. Lasten huomioiminen esim. musiikkivalinnoissa, rukousten sanoituksessa ja puheen tai saarnan havainnollistamisessa on tärkeää.

**Jouluaaton hartauksista ja jumalanpalveluksista**

* Jumalanpalvelusten kirjasta löytyy kaava Jouluaaton sanajumalanpalvelukselle. Siellä on mm. uniikki joulun ajan synnintunnustus (jota tosin ei ole virsikirjan liiteosassa).
* Jos 4. adventti ja jouluaatto osuvat samalle päivälle, vietetään neljättä adventtia aamupäivän messussa. Jouluaaton liturgista väriä ja tekstejä käytetään iltapäivän sanajumalanpalveluksissa tai hartaushetkessä.

### Musiikkivirikkeitä

Joulunajan jumalanpalveluksiin kuuluu olennaisena osana musiikki ja erityisesti yhdessä laulaminen. Jouluaaton jumalanpalvelukset tuovat usein erityisesti perheitä kirkkoon, ja olisi hyvä, että yhteinen musiikki olisi sellaista, johon voisivat osallistua kaikki perheenjäsenet. Voidaan valita esim. yksi virsi, johon kutsutaan kaikki lapset mukaan soittamaan joitakin jouluisia soittimia, kuten triangeleja tai kulkusia.

Jouluaaton psalmin kertosäe: virsikirjan liiteosaston numero 767 tai esim. virsi 17: 1. Kertosäkeenä voi olla myös jonkun tutun joululaulun säkeistö, esim. Joulupuu on rakennettu -laulusta 3. tai 5. säkeistö.

Virsikirjan lisävihkon virsistä jouluaattoon sopivat esimerkiksi:

935 Hetkeksi hiljene, maa

936 Tulvii riemu sydämeeni

**Muita lauluja:**

Tallissa (Lasten virsi 12)

Joulun lahja (Lasten virsi 13)

Pieni liekki (Lasten virsi 16)

Beetlehemin tähti (Lasten virsi 19)

### Saarnaideoita

Jouluaaton sanajumalanpalveluksen kaavassa on pohja meditatiiviselle saarnalle. Erityisesti perheille suunnatussa jouluaaton hartaudessa voidaan saarna toteuttaa kuvaelmana.

Tässä alla on muutama teema ja siihen perustuva jäsennys, joiden varaan saarnan voi rakentaa soveltamalla, lisäämällä tietoja ja esimerkkejä.

1. Odotus

* Lapsen odotuksessa vuorottelevat ilo ja jännitys, aikuisen odotuksessa väsymys ja innostus.
* Odottaminen on vaikeaa ja koettelee kärsivällisyyttä.
* Odotus lopulta palkitaan: juhla tuntuu suuremmalta, jos sitä on odotettu ja valmisteltu.

2. Syntymä

* Jokainen syntymä muuttaa maailmaa: maailmaan tulee kokonaan uusi ihminen. Ilo uudesta ihmisestä peittää synnytyksen vaivan.
* Syntymä myös henkisessä mielessä: uusi ideakin voi muuttaa maailmaa.
* Jouluna syntyi jotain vielä suurempaa, Jeesus, joka muutti maailmaa enemmän kuin voimme kuvitellakaan.

3. Jeesuksen syntymä muutti monien elämän

* Marian ja Joosefin elämän, koska heille syntyi vauva
* Meidän elämämme: toi pelastuksen ja vapahduksen
* Jeesuksen takia köyhillä, kodittomilla ja pakolaisilla on toivo.

4. Seimen rakentaminen

* Etukäteisvalmistelut: seimi, joka on helposti koottavissa ja oljet siihen.
* Samalla kun pappi kokoaa seimen, hän kertoo tarinan Jeesuksen syntymästä. Lapset (tai aikuiset) voivat osallistua auttamalla ja tuomalla papille tavaroita.

### Lisää ideoita, lisää osallistumista

* Opetetaan seurakuntalaisille uusi joululaulu tai lauletaan tuttu laulu vuorolauluna.
* Siirrytään jumalanpalveluksen tai hartauden jälkeen kirkon portaille tai lähelle ulos laulamaan *Maa on niin kaunis.*
* Jaetaan ovilla seurakuntalaisille kortteja, joissa joulurukous ja hyvän joulun toivotus. Kortit on etukäteen askarreltu seurakunnan eri kerhoissa, mm. kultaisen iän kerhossa, varhaisnuorten puuhakerhossa, pyhäkoulussa tai nuorten illassa.

### Rukouksia

* Voidaan käyttää Jouluaaton sanajumalanpalveluksen esirukousta tai soveltaen Jumalanpalvelusten kirjan esirukousta 8 (yhteinen esirukous jouluaikana)
* Esirukouksen voi jaksottaa psalmin kertosäkeellä 767 tai virren säkeistöllä 26:7

**Jouluaaton esirukous** (virsi 31 lauletaan säkeistöittäin osana rukousta)

VK 31: 1

Rakas taivaallinen Isämme!

Kiitos adventin ajasta ja iloisesta odotuksesta.

Kiitos juhlasta, jonka ovella me nyt seisomme.

Sinä tunnet kiireemme ja väsymyksemme.

Virkistä meidät ja avaa sydämemme ottamaan vastaan sinut,

kun tänäkin jouluyönä synnyt valoksi pimeyteen.

Sytytä sydämiimme uskon, toivon ja rakkauden liekki.

Anna joulun sanoman lämmittää meitä.

VK 31:2

Me rukoilemme kaikkien puolesta, jotka ovat töissä jouluna

ja niiden puolesta, jotka eivät voi tuntea joulun riemua.

Tuomme rukouksessa eteesi kaikki köyhät, yksinäiset, kodittomat ja nälkäiset.

Ole heidän turvanaan, niin kuin olit Marian ja Joosefin turvana ensimmäisenä jouluyönä.

Me rukoilemme kaikkien lasten puolesta.

Pidä heidät turvassa.

VK 31:3

Vapahtajamme Jeesus Kristus.

Sinä olet samaan aikaan seimen pieni lapsi ja rauhanruhtinas.

Anna joulurauhan tavoittaa kaikki kansat.

Tule toivoksi toivottomuuteen, sovinnoksi riitojen keskelle.

Herätä ihmisissä yhteisvastuun ja auttavaisuuden mieltä.

Tee joulustamme todellinen juhla sinun kunniaksesi*.*

*Srk: Aamen.*

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)